Ажурналист, АААК апны йгIаныршу Апсны апхIвысква р-Координация совет аунашвахъцIагIв Бебиа Екатерина абзазара йгIахъылхыз афильм «Абазашта» газет аредактор хъада, КъЧР апны гIатгара зму ажурналист, Апсны Ажурналистква радкIылара йалу, «Ахьдз-Апша» орден III астепен зквнадыргаз Къвыл Фардауыс йгIалыквчважвитI.
Абзазара йгIахъыху афильм «АгIамта йацчIвырхъауа» КъЧР йауу ажурналист Къвыл Фардауыс лбзазари лынхари йгIарыквчважвитI. Сквшы гIважва райхIа цIитIта Фардауыс абаза бызшвала йгIацIцIуа «Абазашта» газет аредакция унашва ахъылцIитI. Бебиа Екатерина лфильм апны Къвыл Фардауыс лшани лхъатачIв лкIгIаракви гIахъылтIуамцара хIуыжвгIанчIви заман агIан ажурналист, аредактор йтурасы гIалырбитI. Афильм шабгу – асценарий агIвра апны угIалагата абытра апныла йалгауата – Бебиа лара лхъатала йылчпатI.